Ved at skrive #metoo på sociale medier har folk fra hele verden, der har været udsat for sexchikane eller overgreb, den seneste tid sat fokus på problemet.

Hashtagget har også bredt sig til Danmark, hvor flere har skrevet de seks små tegn.

Søndag satte også undervisningsminister Merete Riisager (LA) sig til tasterne.

Med ordene #youtoo? (også dig?, red.) indledte hun et facebookopslag:

- Som voksen ser jeg med bekymring på den udvikling, der sker i forhold til krænkelser og seksuel frihed, skrev ministeren blandt andet.

Over for Ritzau forklarer hun, at det er en række faresignaler, der har fået hende til at skrive opslaget.

Det er blandt andet statistikker med flere overgreb, læserbreve om sexchikane og skoleelevers modvilje til at bade sammen efter idræt.

De fortæller ifølge hende, at ungdomskulturen har taget en farlig drejning.

- Kulturen er under udvikling i forhold til unges seksuelle udvikling. Den nysgerrighed og naturlighed, der gerne skulle være mellem kønnene, i de år hvor man afsøger sin egen seksualitet, er under pres.

I sit opslag beskriver hun, hvordan kulturen var radikalt anderledes, da hun var teenager.

Hun boede i et kollektiv i Málaga kun med mænd, og gik i korte shorts, der gav omverdenen udsyn til næsten det hele. Bikinitoppe var ikke noget, man brugte, fordi de var bare til gene, og stropperne gav mærker.

Selv til svømmetræningslejr var der frit udsyn til de bare bryster.

Den afslappethed eksisterer ikke i dag, mener hun.

Merete Riisager er bange for, at "kultursammenstød, krænkelsesparathed og überfeminisme vil drive en kile ind mellem kønnene".

Spørgsmål: Bør man så ikke gribe ind med lovgivning?

- Komplekse kulturelle udviklinger har komplekse svar. Det kan handle om seksualundervisning, men det handler også om rigtig meget andet. Det handler om de rammer, vi stiller til rådighed for de unge på og rigtig meget andet.

Merete Riisager kommer ikke med et konkret bud på, hvem der har ansvaret, eller hvordan problemet løses.

Men hun siger, at alle voksne skal være med til at italesætte emnet.

Undervisningsministeren påpeger desuden, at emnet ikke hører under hendes politiske ansvarsområde.

/ritzau/